Scenene Tour de France frykter
Tour de France har vist seg som et utsatt mål hos aktivister. I år bekymrer flere seg for at uroen i Frankrike kan spre seg til verdens gjeveste sykkelritt. Denne uken beveget Tour de France-feltet seg inn i Frankrike. 23. juli er det målgang på Champs-Élysées i Paris.  Rittet har allerede rukket å levere flere morsomme øyeblikk til sykkelfansen.  Men flere involverte er bekymret for hva som kan skje de neste dagene. Det har vært stor uro i Frankrike den siste uken, etter at en 17-åring ble skutt og drept av politiet i Paris-forstaden Nanterre.  Flere aktører i Tour de France har vist bekymring for at opptøyene kan ramme rittet. Har roet seg de siste dagene Politimannen som drepte tenåringen, er siktet for forsettlig drap. Han hevdet å ha handlet i nødverge, men det stemte ikke overens med en video publisert på sosiale medier. Skytingen utløste et enormt raseri og voldelige opptøyer. Bilder av brennende biler og bygninger har preget nyhetsdekningen fra Frankrike de siste dagene.  17-åringen som ble skutt, hadde bakgrunn fra Marokko og Algerie. De som trekker til gatene, beskylder Frankrikes politi for rasisme. President Emmanuel Macron har avfeid beskyldningene, ifølge Sky News. Ifølge The Independent er nærmere 4000 personer blitt arrestert den siste uken. Gjennomsnittsalderen var 17 år.  Opptøyene spredte seg til andre franske byer og Sveits, men har avtatt noe de siste tre dagene. Antall arrestasjoner har sunket kraftig.  Tirsdag møtte Macron over 300 borgermestere fra kommuner som er rammet av uroen. Under møtet lette man etter «dypere årsaker» for hvordan kaoset kunne oppstå, skriver Le Monde. Man frykter selvfølgelig at det kan blusse opp igjen for fullt. Uroen er blitt tema også i Tour de France.  – Vi er i kontinuerlig dialog med myndighetene og følger med på hvordan situasjonen utvikler seg, sa Tour de France-sjef Christian Prudhomme forrige uke, ifølge Reuters. Ryttere ble peppersprayet Tour de France er et av verdens største idrettsarrangementer. Rittet sendes i 190 land, og det gjør det naturligvis til et yndet mål for aktivister.  Personer på utsiden har rammet konkurransen tidligere. Så sent som i fjor ble etappe ti stoppet da klimaaktivister sperret veien 36 kilometer før mål. Etappen ble gjenopptatt da demonstrantene var fjernet et drøyt kvarter senere.  I 2018 rullet bønder høyballer ut i løypen under en aksjon. Politiet forsøkte å fjerne demonstrantene med pepperspray, men vinden førte til at flere av rytterne fikk sprayen i øynene. Etappen ble stoppet midlertidig mens stjerner som Chris Froome fikk medisinsk tilsyn.  – Det er det komplette, totale kaos. Jeg kan nesten ikke forstå at de kan fortsette her, sa TV 2-kommentator Christian Paasche. Årets tour har faktisk vært mål for aksjoner allerede. Før lagpresentasjonene i Bilbao viste et stort antall medlemmer av det baskiske politiet frem plakater og erklærte sin misnøye med arbeidsvilkårene de fikk foreslått av Baskerlands regjering. Med unntak av mye fløyteblåsing forløp det seg uten stor dramatikk. Forholder seg til politi og arrangør – Jeg er ikke bekymret personlig, men jeg har sett nyhetene, sa Alexander Kristoff til Aftenposten søndag om situasjonen i Frankrike. Da fortalte han at lagene ikke hadde fått noe informasjon fra arrangør om tiltak eller annet, utenom det som er blitt sagt offisielt. Det var fortsatt tilfelle onsdag formiddag. Franske lag og ryttere opplever situasjonen som vanskelig. – Vi er selvfølgelig bekymret. Vi er ikke ufølsomme overfor hva som har skjedd, men det er ikke så mye vi kan gjøre. Vi venter på informasjon fra arrangøren og politiet, og vi vil gjøre det de gir oss beskjed om, sa Groupama – FDJs sportsdirektør Philippe Mauduit til Reuters forrige uke.  – Jeg håper at det ikke skjer noe alvorlig når vi kommer til de store byene. La oss se hvordan det utvikler seg, sa AG2R Citroën-rytter Aurélien Paret-Peintre. Det er et omfattende sikkerhetsopplegg rundt Tour de France. Nesten 33.000 politibetjenter og sikkerhetsansvarlige er i sving underveis.
Etter to innledende dager i Spania fortsetter Tour de France nå i Frankrike. Det er voksende bekymringer for at urolighetene i landet kan ramme verdens største sykkelritt. Uroen skyldes at en 17-åring ble skutt og drept av politiet i forstaden Nanterre, noe som har utløst voldelige opptøyer og beskyldninger om politirasisme. Tour de France er tidligere blitt forstyrret av aktivister, sist da klimaaktivister sperret en etappe i fjor.